Yrkesfag øker mest - Julia (17) flinkere å fikse enn Kari (37)
Yrkesfag og handy folk er etterspurt igjen, konstaterer kunnskapsministeren som selv har ti tommeltotter. Onsdag møtte Kari Nessa Nordtun elektro-elev Julia Ethan Dawit (17) på Kuben yrkesarena i Oslo.  Dit hadde hun med seg tall som viser at 53 prosent av søkerne -  søker seg til et yrkesfaglig utdanningsprogram på vg1.  Dette er den høyeste andelen søkere til yrkesfag på vg1 siden 2012, opplyser Kunnskapsdepartementet. – Dette er faktisk virkelig gode nyheter. Det har ikke vært flere søkere til yrkesfag siden før Erna Solberg ble statsminister, sier Nordtun. Hun mener man nå ser resultater av Støre-regjeringens uttalte satsing på yrkesfag. Ikke minst var hennes forgjenger Tonje Brenna en politiker som snakket om yrkesfag omtrent daglig. Tekno og elektro øker Etter flere år med nedgang, øker andelen som søker det største programområdet - helse- og oppvekstfag litt. Men det er det nest største yrkesfaglige studieprogrammet - teknologi og industrifag, som øker mest.  I noen av fylkene, som i Finnmark, er teknologi- og industrifag større enn helse- og oppvekstfag. Elektroelev Julia Ethan Dawit forstår veksten i søkere. Også innen eget programområde - elektro og datateknologi. Får lønn tidligere – Mange tror yrkesfagene er dårlig betalt. Men tenk over at du slipper studielån, og du får lønn tidligere enn i mange yrker. Dessuten er det mange som liker å jobbe med noe konkret og håndfast, med verktøy og masse spennende utstyr, forteller elektroelev Julia på Kuben. Hun er eneste jente i klassen sin. – Er du handy? – Jeg har nok blitt enda mer handy etter at jeg begynte på elektro. Jeg liker å fikse og reparere ting, svarer Julia. Der er ikke kunnskapsministeren helt. – Jeg er nok ikke praktisk anlagt, nei. Men vi trenger definitivt flere som Julia. Vi vil ha behov for 90.000 fagarbeidere i 2035, minner Nordtun om. Tallene viser at innen bygg- og anleggsteknikk er det 3,6 prosent færre søkere på vg1 enn året før.  – Dette er likevel mye bedre enn vi fryktet. Under finanskrisen i 2008 var det en nedgang på rundt 25 prosent, sier Kjetil Tvedt i NHO Byggenæringen. Nedgang i musikk og drama Studiespesialisering (tidligere allmennfag) er det enkelte utdanningsprogrammet med klart flest søkere. Hele 33 prosent av alle søkerne til vg1 har studiespesialisering som førsteønske. Det er 1 prosentpoeng lavere enn i fjor, selv om antall søkere har økt med 400.  I år er det også nedgang i andelen søkere til de minste studieforberedende utdanningsprogrammene. Musikk, dans og drama går ned i år, etter to år med økning i søkertall. Derimot er det andre år på rad med nedgang i kunst, design og arkitektur og medier og kommunikasjon.  Læreplasser Noen hovedpunkter ellers: Det er i år 208 000 søkere til videregående opplæring i offentlig skole og lærebedrift. Det er 3 800 flere søkere enn i fjor, og økningen er størst i vg1.  Dette er det høyeste søkertallet siden 2018. En av årsakene til de høye søkertallene er det store avgangskullet fra grunnskolen våren 2024. Det går 2 400 flere elever på 10. trinn i år enn det gjorde i fjor. 
53 prosent av søkerne til videregående skole søker yrkesfaglig utdanningsprogram på VG1.  Høyeste andel søkere til yrkesfag siden 2012, ifølge Kunnskapsdepartementet. Tolkes som resultat av Støre-regjeringens satsing på yrkesfag. Vekst i søkere til elektro og datateknologi, teknologi og industrifag øker mest. Behov for 90.000 fagarbeidere i 2035, ifølge kunnskapsminister Kari Nessa Nordtun. Studiespesialisering er fortsatt det største enkeltprogrammet med 33 prosent av alle VG1-søkere.